РЕГЛАМЕНТ (ЕО) № 922/2007 НА КОМИСИЯТА
от 1 август 2007 година
относно дерогация от Регламент (ЕО) № 1227/2000 по отношение на преходната разпоредба, засягаща разпределените за България и Румъния финансови средства с цел преструктуриране и конверсия
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 15 от него,
като има предвид, че:
(1)
Членове 16 и 17 от Регламент (ЕО) № 1227/2000 на Комисията от 31 май 2000 г. за установяване на подробни правила за прилагането на Регламент (ЕО) № 1493/1999 на Съвета относно общата организация на пазара на вино, по отношение на производствения потенциал (2), определят условията за финансиране на системата за преструктуриране и конверсия.
(2)
За България и Румъния са разпределени средства за финансовата 2007 година, съгласно Решение 2007/381/ЕО на Комисията от 1 юни 2007 г., за определяне за пазарната 2006/2007 година и за определен брой хектари на индикативна сума на финансова помощ, предназначена за България и Румъния с цел преструктуриране и конверсия на лозя, съгласно Регламент (ЕО) № 1493/1999 на Съвета (3).
(3)
Членове 16 и 17 от Регламент (ЕО) № 1227/2000 постановяват по-специално, че средствата, разпределени за държава-членка, чиито съответни разходи не са извършени или утвърдени до 30 юни, трябва да се преразпределят в полза на държавите-членки, чиито извършени или утвърдени разходи са равни на сумите, разпределени за тях. Тези членове предвиждат също така сумите, отпуснати на държавите-членки, да бъдат намалени през следващата финансова година, ако извършените от тях разходи до 30 юни са по-малки от 75 % от първоначално разпределените средства.
(4)
България и Румъния, за които лозарската 2006/2007 година е първата за прилагане на системата за преструктуриране и конверсия, не са в състояние да използват по-голямата част от първоначално разпределените за тях средства до 30 юни. Прилагането на членове 16 и17 от Регламент (ЕО) № 1227/2000 би довело до прекомерно намаляване на средствата, предназначени за тези държави-членки за преструктуриране и конверсия през текущата и следващата финансови години.
(5)
Следователно, като преходна мярка, за лозарската 2006/2007 година тези прекомерни намаления трябва да се избегнат чрез дерогация от Регламент (ЕО) № 1227/2000, като се позволи на България и Румъния да изразходват до края на настоящата финансова година 90 % от първоначално разпределените за тях средства за лозарската 2006/2007 година и като бъдат освободени от намалението на първоначално разпределените за тях средства през следващата лозарска година.
(6)
Подобни разпоредби са въведени през 2001 и 2005 г., когато системата за преструктуриране и конверсия на лозята е приложена за първи път от съответните държави-членки. Тъй като невъзможността на засегнатите държави-членки да изразходят първоначално разпределените за тях средства би могла да се дължи също така и на късното публикуване на решението, определящо първоначалните суми, възможността за тяхното изразходване трябва да се фиксира на същото високо ниво, като през 2005 г.
(7)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
1. Чрез дерогация от член 16, параграф 1, буква в) от Регламент (ЕО) № 1227/2000 и по отношение на финансовата 2007 година, България и Румъния могат да отправят искане до Комисията, не по-късно от 10 юли 2007 г., за последващо финансиране на разходите през финансовата 2007 година, които надхвърлят разходите, обявени пред Комисията съгласно член 16, параграф 1, букви а) и б) от същия регламент и възлизат максимално на 90 % от средствата, разпределени за тях с Решение 2007/381/ЕО. Те могат да изразходват, не по-късно от 15 октомври 2007 г., 90 % от първоначално разпределените за тях средства за лозарската 2006/2007 година.
2. Чрез дерогация от член 17, параграф 3 от Регламент (ЕО) № 1227/2000, заявленията за последващо финансиране, отправени до Комисията съгласно член 16, параграф 1, буква в) от същия регламент от други държави-членки, различни от България и Румъния, се приемат на пропорционална основа, като се използват наличните разпределени средства след като сумите за всички държави-членки, обявени съгласно член 16, параграф 1, букви а) и б) от същия регламент, както и сумите, обявени от България и Румъния, съгласно член 16, параграф 1, букви а) и б) от същия регламент и параграф 1 от този член, са събрани и приспаднати.
3. Чрез дерогация от член 17, параграф 5 от Регламент (ЕО) № 1227/2000 и по отношение на финансовата 2007 година, за България и Румъния не е приложимо намаление на първоначално разпределените средства за следващата лозарска година.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 1 август 2007 година.